KIRJALLINEN KYSYMYS E-1091/01 esittäjä(t): Paul Rübig (PPE-DE) komissiolle. Vioittuneiden renkaiden / liian alhaisen rengaspaineen aiheuttamat onnettomuudet.



Virallinen lehti nro 318 E , 13/11/2001 s. 0201 - 0202



KIRJALLINEN KYSYMYS E-1091/01 esittäjä(t): Paul Rübig (PPE-DE) komissiolle (6. huhtikuuta 2001) Aihe: Vioittuneiden renkaiden / liian alhaisen rengaspaineen aiheuttamat onnettomuudet USA:ssa on tapahtunut monia vakavia onnettomuuksia, joiden syynä on ollut alhainen rengaspaine ja siitä johtuvat kohtalokkaat rengasvauriot. USA:n kongressi on siksi päättänyt ryhtyä lainsäädäntötoimiin jo syksyyn 2001 mennessä. ETRTON:n (European Tyre and Rim Technical Organisation) mukaan 70 prosenttia eurooppalaisiin autoihin asennetuista renkaista on huonossa kunnossa alhaisen rengaspaineen takia. 1. Mihin toimiin komissio aikoo ryhtyä huolehtiakseen teknisin normein siitä, että vältytään niiltä noin tuhannelta kuolonuhrilta, jotka liikenne Euroopan teillä teknisten vikojen (vioittuneiden renkaiden / alhaisen rengaspaineen aiheuttamat onnettomuudet) takia vuosittain valitettavasti vaatii? 2. Aikooko Euroopan komissio neuvotella USA:n hallituksen kanssa YK:n Euroopan talouskomissiossa Genevessä, ratkaistakseen tämän ongelman maailmanlaajuisesti? Erkki Liikasen komission puolesta antama vastaus (18. kesäkuuta 2001) Komissio on tietoinen siitä, että renkaiden alhainen ilmapaine on yksi suurimmista vakavia auto-onnettomuuksia aiheuttavista tekijöistä. Komissio on samaa mieltä arvoisan parlamentin jäsenen kanssa siitä, että tarvitaan yhteisön toimia, jotta alhaisesta ilmanpaineesta johtuvia suoria ja välillisiä riskejä voidaan vähentää. Koska suhteet valmistajiin, joilla on tuotantoa ja markkinoita ympäri maailman, samoin kuin amerikkalaisiin ja japanilaisiin viranomaisiin, ovat toimivat, komissio on vakuuttunut siitä, että yhteisellä strategialla ongelmaan löydetään ratkaisu. Lisäksi komissio on käsitellyt aihetta sekä pyörästö- ja jarrutuslaitteita käsittelevän raportointiryhmän asiantuntijaryhmien (Groupe des Rapporteurs sur le Roulement et le Freinage) että kansainvälisen standardointijärjestön (ISO) tasolla että virallisemmin Yhdistyneiden kansakuntien alaisena toimivan ajonneuvojen suunnittelun yhdenmukaistamisfoorumin (Forum mondial sur l'Harmonisation de la Construction des Véhicules) yhteydessä. Asiantuntijoiden työn odotetaan valmistuvan syksyllä 2001. Teollisuuden edustajat ja viranomaiset ovat pääsemässä yhteisymmärrykseen sopivien yhteisten ratkaisujen kehittämisessä, jotka voivat olla hyvin erilaisia, mutta joilla onnettomuuksia voitaisiin vähentää. Yhtenä vaihtoehtona on esitetty eri puolilla maailmaa voimassa olevan lainsäädännön yhdenmukaistamista siten, että renkaiden tuotannolle säädetään tekniset vaatimukset, kuten lujuustestit. Toisena vaihtoehtona on säätää, että renkaisiin on asennettava paineanturit, jotka ilmoittavat heti alhaisesta rengaspaineesta tai siitä, että saman akselin renkaiden välinen epätasapaino on liian suuri. Luotettavia tilastoja siitä, miten vakavia onnettomuuksia rengaspaineista aiheutuu, ei ole vieläkään, mutta on erittäin todennäköistä, että renkaisiin liittyvät ongelmat aiheuttavat huomattavan määrän kuolemaan ja vakaviin loukkaantumisiin päättyviä onnettomuuksia. Siksi komissiolla on täysi syy lisätä toimiaan kansainvälisellä ja yhteisön tasolla asiantilan parantamiseksi. Siinä tapauksessa, että kansainvälinen yhdenmukaistamishanke ei toteudu lähitulevaisuudessa, komissio aikoo tehdä aloitteen asiaa koskevasta yhteisön säännöstöstä. Komissio ottaa asiaan joka tapauksessa kantaa tieliikenneturvallisuutta koskevan kolmannen ohjelman yhteydessä, jonka se hyväksyy vuoden 2001 kuluessa.